als_Latn dik_Latn sag_Latn
Zhoze Murinjo dështoi në përballjen e parë me ish-skuadrën e tij të fundit, Realin e Madridit. Los Merenges mposhtën me rezultatin 3 me 1 londinezët e Çelsit, në finalen e turneut miqësor “Gines”, në Shtetet e Bashkuara. Triumfi i madrilenëve erdhi kryesisht për meritë të talentit të tyre, Kristiano Ronaldo, i cili shënoi dy gola. Në këtë mënyrë, portugezi fitoi edhe sfidën me ish-trajnerin e tij Murinjo, me të cilin ka shkëmbyer disa replika të forta, pas largimit të këtij të fundit drejt Londrës këtë verë. Siparin e golave për djemtë e Karlo Ançelotit e hapi braziliani Marselo, i cili shënoi në minutën e 14-të. Megjithatë, avantazhi i Los Blankos zgjati vetëm tre minuta, pasi Ramirez baraspeshoi gjithçka me një depërtim të bukur në zonë. Por në të 31-ën minutë, ishte Ronaldo që shënoi golin e dytë për Realin, me anë të një goditje perfekte dënimi.Me këtë rezultat u mbyll edhe fraksioni i parë i lojës. Në pjesën e dytë, Çelsi u përpoq shumë për të barazuar, por portieri Kazijas, lojtari që Murinjo e mbajti në stol gjatë gjithë sezonit të shkuar, ishte i pakalueshëm, sidomos në një rast kur neutralizoi goditjen e Hazard. Do të ishte sërish Ronaldo ai që do të trefishonte për Realin, duke vulosur fitoren. Në ndeshjen tjetër, atë për vendin e tretë dhe të katërt, Milani mposhti vendasit e Los Anxheles Galaksi, me rezultatin e pastër, 2 me 0. Për kuqezinjtë e Alegrit, i pari shënoi Mario Baloteli në minutën e 17-të, pas një pasimi të Polit. Milani dominoi lojën duke ushtruar presion të vazhdueshëm ndaj kundërshtarit, sidomos me Balotelin dhe El Sharauin. Por ishte i riu Niang, ai që do të dyfishonte rezultatin në minutën e 41-të, me një goditje precize. Ky ishte goli i tij i parë me fanellën kuqezi. Edhe pse pati shumë raste të tjera për shënim për kuqezinjtë, ndeshja u mbyll me rezultatin final, 2 me 0. Paraqitja e mirë e Milanit në këtë trofe, rrit optimizmin për ndeshjet e pak ditëve më vonë në turin e play off-it në Champions League.
als_Latn